**Asupra mea cadă blestemul**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș vrea să-ți desenez pe spate cerul

Și între sâni un râu cu vad adânc,

Să-ți deslușesc cu buzele misterul

Căpșunii aromate, s-o mănânc

La primul cântec al privighetorii

Și să rămân flămând, ca mai târziu

Când pribegesc spre sudul cald cocorii

Pe glezna fină un sonet să-ți scriu

Și de la capăt să-ți recit poemul,

Iar dacă o să-ncurc ultimul vers

Asupra mea să cadă-n veci blestemul

Că te iubesc romantic și pervers.

- Aş vrea să simt cum fluvii de plăcere

Inundă carnea ta când explorezi

Metalu-ncins ce-mi fierbe în artere,

Prin lava lui apoi să navighezi

Spre locul unde curge fantezia,

Vei trece porţi ce par de netrecut

Şi-n istmul dintre coapse, agonia

S-o stingi încet, iubite. Niciun scut

N-o să aşez între noi doi. E timpul

Emoţiilor vii, când mă ridici

Până la zei, să dezmorţim Olimpul,

Ambrozia s-o bem în doze mici.

Ioan Grigoraș Liliana Trif